MemorandumAKTIWITEIT 11.- 3. U lees die sprokie van Doringrosie duidelik en rustig aan die hele klas voor. (Kyk teks wat hierby aangeheg is.) Verduidelik aan die leerders dat hulle daarna sekere vrae sal moet beantwoord. Hulle sal dus na die inhoud moet oplet, maar ook aan elemente soos karakterisering, ruimte en intrige aandag moet skenk. U kan vooraf kortliks iets daaroor sê, maar daar word ook in hulle module notas gegee oor die kenmerke van ’n sprokie, wat hulle as verwysing kan gebruik. Die doel is om hulle op ’n eenvoudige manier van verhaalelemente bewus te maak en hulle belangstelling in letterkunde te ontwikkel.3. Hier het u die geleentheid om bykomende materiaal in te bring en sodoende kan u ietwat oor verskillende leerareas heen beweeg. U kan bv. oor die pantomime, opera en ballet as genres gesels. Hulle kry ook die geleentheid om eie ervarings mee te deel (in Afrikaans) en navorsing te doen. Moedig hulle aan om musiek en prente klas toe te bring. AKTIWITEIT 21. Leerders lees self die hoofstuk uit Blinde Sambok. Indien u dit verkies, kan u leerders hardop laat lees. Hier is ’n geleentheid vir leerders om die uitspraak van sekere Zoeloe-woorde te leer. U kan ’n Zoeloespreker vra om te help. (Iemand wat Xhosa kan praat, sal ook kan help.) In hierdie hoofstuk moet u hulle fyn laat let na die rol van die storieverteller: die ou vrou gee duidelike aanduidings van waar die storie begin en eindig, m.a.w. fiksie (die storie) teenoor werklikheid kom ter sprake. Die ritueel van stories vertel word hier uitgebeeld, met die luisteraartjies wat bewus gemaak word wanneer die storie begin en wanneer dit eindig. Die waarde van kulturele aktiwiteite om grense tussen mense te laat vervaag kan ook uitgewys word (die Afrikaanse dogtertjie wat gefassineerd in die Zoeloehut na stories sit en luister). Beklemtoon die feit dat ’n goeie storie nie “preek” nie, maar ’n mens tog bewus maak van sekere waardes.1-3 Lig die leerders in oor geskikte en boeiende Afr. leesstof vir hulle beskikbaar is en moedig hulle aan om self te lees. Nog ’n opwindende jeugverhaal [en lekker grillerig ook!] in Human & Rousseau se Avontuur-reeks is Pretpark deur Jaco Jacobs. Hier volg iets oor die boek:Toe die reisende pretpark die kinders se dorp besoek, was almal baie opgewonde, want daar gebeur mos nooit veel op ’n klein plekkie nie. ’n Paar dae voor die opening van die pretpark, besoek ’n klompie kunstenaars die skool om ’n voorskou te gee van al die lekker dinge wat hulle te wagte kan wees. Maar Johan en Anton het reeds die vorige middag met een van hulle kennis gemaak...die ongeskikte ou sigeunerin met haar swart kraai en haar krysende stem. Nou sit hulle hier op die verhoog van die skoolsaal en sy is besig om hulle te hipnotiseer...”Net ’n onskuldige ou toertjie,” het sy vir hulle gesê. Maar was dit? Lees hierdie lekker bangmaak-verhaal en vind self uit... [Human & Rousseau, R49.95]Bron: Protea Boekwinkel, Stellenbosch, se 27ste Nuusbrief, 10 Julie 2003
This work is licensed by Siyavula Uploaders under a Creative Commons Attribution License (CC-BY 3.0), and is an Open Educational Resource. Last edited by Siyavula Uploaders on May 25, 2009 9:24 am +0000. Add to a lens